Kristiane Etxaluz

Kristiane EtxaluzFrantsesezko grafian Christiane Etchalus edo Etchaluz, euskararako Kristiane Etxaluz sarritan aurki daiteke; Xipri Arbelbidek Enbata bere liburuan Kristiana Etxaluz erabiltzen du. (Domintxaine, Zuberoa, 1941 -) ezker abertzaleko militante historikoa da. Alfonso Etxegarai urte luzeetan deportatuta egon zen bikotekidea. Zuberoa eta São Toméren artean bizi izan zen.

 Biografia 
Domintxainen jaio zen; gaur egun ere, Euskal Herrian denean, herri hartako Sorhabilia etxaldean bizi da.

Medikuntza, Biologia eta Kazetaritza ikasketak egin ditu eta Espainierazko Filologian lizentziatua da. Hazparneko Lanbide eskolan irakasle aritu zen gaztetan.

Abertzaletasunarekiko lehen loturak 1961-1962an Bordelen ikasle zebilela izan zituen. 1963an Enbata mugimenduaren sorreran esku hartu zuen. 1965ean Dantxarinean atxilotu eta Iruñean kartzelaratu zuten, ETAren aldeko postari lanak egin zituelako. Taldeko kidea izanik 1967an Enbatako hautagaia izan zen; kanpaina arrakastatsua izan bazen ere, espektatibak ez ziren bete eta ez zen % 5era heldu.

Politika arloan egin duenaz gain antzerki eta kultura munduak ere jorratu ditu aspalditik. 1968an Matalas antzezlanean eta 1969an Piarres Larzabalek idatzitako Ibañeta izenekoan parte hartu zuen; 2008an obra beraren berrantzezpenean ere parte hartu zuen. Geroago tobera herri antzerkiaren berreskurapena ekarri zuen Lurra gurea da lanean aritu zen; Iholdin egin nahi zuten urtegi baten gaineko problematikari buruzkoa izan zen. Bigarren tobera Baigorrin egindako Etxe sartzea izan zen.

1985an Frantziako gobernuak Alfonso Etxegarai senarra Baionan atxilotu eta Ekuadorrera deportatu zuen; han bahitu eta torturatu egin zuten, eta argitu gabeko gertaera batzuen ondoren, São Tomén azaldu zen. Politikaren eremuan zenbait urtetan Herri Batasunaren ekitaldietan esku hartu zuen. AB eta Batasunaren arteko hausturaren aurrean, ezker abertzalearen batasunaren alde atera zen.

1990eko hamarkadan nekazaritzan aritu zen Domintxaine jaioterrian eta, horretaz gain, Ekin aldizkarian ere idazten zuen.

 Argitalpenak 
 Alfonso Etxegarai: Regresar a Sara. Testimonio de un deportado vasco liburua, Txalaparta, Tafalla, 1995.
 Manu Robles-Arangiz Fundazioaren Sustraiak aldizkarian Iparraldeko mugimendu abertzalearen Historiaren haritik argitaratu zuen 2008an; liburuko lehen kapitulua (Les tout débuts (1960-1975)) Etxaluzek egina daLiburua Fundazioaren webgunean..
 Sagarren denbora filma, 2010; zuzendariak: Josu Martinez eta Txaber Larreategi.

 Erreferentziak 

 Ikus, gainera 
 Enbata
 São Tomé eta Príncipe
 Sagarren denbora

 Kanpo estekak 
  Herraren gainean ez dugu herria eraikitzen ahal, elkarrizketa Larrunen.
  Elkarrizketa Garan.

Kategoria:Domintxaintar-berroetarrak
Kategoria:Ezkertiar abertzaleak
Kategoria:Euskal Herriko gatazkan torturatuak
Kategoria:Enbatako kideak
Kategoria:XX. mendeko emakumeak
Kategoria:XXI. mendeko emakumeak